**Салам сана, юратнă шкул!**

**(пĕлÿ кунне халалланă уяв сценарийĕ)**

Ĕç тĕллевĕ: Пĕлÿ уявĕ кирлĕ пулăм пулнине ачасене ăнлантарни.

Ачасен вĕренÿ туйăмне вăйлатни, ҫĕнĕ вăйпа вĕренме хавхалантарни.

Ватă ҫынсене хисеплеме, тăван яла, шкула юратма хăнăхнине аталантарни.

Шкул ачисем класăн- класăн тăрса тухнă. Уяв урамра шкул ҫурчĕ умĕнче иртет, 11 кл. ачисем шкул тумĕпе картлашка ҫинче тăраҫҫĕ, сăвă вулаҫҫĕ:

1 ача **: Ак ҫитрĕ савнă кĕркунне**

**Ытла та ырă чĕрене.**

**Пĕлÿ уявĕ ҫитрĕ, ҫитрĕ, ҫитрĕ!!!**

**Паян пуҫлатпăр вĕренме!**

**2 ача: Ак кĕтет пурне те савнă шкул,**

**Ачасен тĕп ҫулĕ – аслă ҫул!**

**«Вĕренме эс тăрăш», - тет атте,**

**«Вĕренсен ăс пулĕ», - тет анне.**

**3 ача: Хаваслăн, алран алла тытса**

**Чечек ҫыххи алра йăтса.**

**Васкатпăр шкул енне паян,**

**вĕренни кирлĕ ялан!**

**4 ача: Салам, юратнă шкул!**

**Ача-пăча! Выля та кул!**

**«ПĔЛŸ» карапĕ ак умра-**

**Пĕлÿ ҫулне пĕлсе шыра!**

**5 ача: Юратнă шкул, пуҫа таятăп,**

**Тăван килпе эсĕ пĕр тан!**

**Сан ăшшуна эпĕ туятăп-**

**Учительсем кунта пуртан!**

**Ертсе пыракан:** Салам, юратнă шкулăм! Илемлĕн те капăррăн, мăнаҫлăн та вайлăн, савăнăҫлăн та ăслăн кĕтсе илетĕн пире ҫулран ҫул!

**Вĕренÿ ҫулне кĕтетпĕр**

**Халăхшăн хавас Уяв!**

**Пуҫсене ҫÿле ҫĕклетпĕр**

**вĕлкĕшет чăваш ялав!**

**Ертсе пыракан:** Хаклă ачасем, вĕрентекнсем, ашшĕ-амăшĕсем, уява килнĕ хăнасем, сирĕнпе тĕл пулма питĕ хавас! Пĕлÿ кунне пуҫлама ирĕк парăр­!

**(Чăваш республикин гимнĕ янăрать)**

**Ертсе пыракан:** Ырă кун пултăр пĕтĕмĕшле пĕлÿ паракан Патăрьел вăтам шкулĕнче вĕренекенсем, вĕрентекенсем, ашшĕ-амăшĕсем, хăнасем! Пурте пĕрле шкул кил картинче пухăннă туссем, юлташсем, пĕр-пĕрне ҫĕнĕ ҫитĕнÿсем, ăнăҫу сунса пĕр-пĕрне сывлăх сунар:

**Пурте пĕрле:** Ырă кун пултăр!

**Ертсе пыракан:** Ман хыҫҫăн хаваслăн та туслăн хусканусем туса ҫак сăмахсене каласа пырăр:

**Пĕрре, иккĕ,виҫҫĕ,тăваттă!**

**Пурте туслă пурăнар!**

**Пиллĕк,улттă,ҫиччĕ, саккăр!**

**Вĕренме паян пуҫлар­!**

**Тăххăр, вуннă!**

**Эпир туслă!**

**Эпир ăслă!**

**Ҫĕнĕ пурнăҫ тусĕсем­!**

**Эпир вăйлă!**

**Эпир аслă!**

**Раҫҫей ҫĕр-шывĕн ачисем!**

**Ертсе пыракан:** Маттур! Паян-пĕлÿ кунĕ, вĕренÿ ҫулĕн пуҫламăшĕ, малашлăхĕ. Раҫҫей ачисем партăсем хушшине лараҫҫĕ, анчах та пĕрремĕш хут шăнкăрав сасси пирĕн шкулти 17 ача валли янăрĕ паян, вĕсем валли хавассăн илтĕнĕ.

Мĕнле кĕтсе илетпĕр-ха эпир ҫĕнĕ вĕренÿ ҫулне? Мĕн ҫĕнни кĕтет-ха пире? Хавассăн алă ҫупса тата ăна сăмах парса эпир шкул директорне Данилова Лидия Петровнăна кĕтсе илĕпĕр!

Хăнасем те нумай паян. Вĕсем те пирĕн шкул ачисене саламлама васкасах ҫитнĕ!(**хăнасене сăмах пани)**

**Ертсе пыракан:** Ҫуллахи кунсем питĕ хăвăрт та сисĕнмесĕр иртсе кайрĕҫ. Ачасем те, аслисем те-пурте тăрăшса ĕҫлерĕҫ, кил-ҫуртра пур ĕҫсене турĕҫ. «Ачаран ĕҫе кÿленсен, ҫак ачаран лайăх, ĕҫчен ҫын пулĕ»,-тенĕ ваттисем. Ватă ҫын каланине, вĕрентнине яланах итлеме тăрăшмалла ÿсекен ҫамрăк ăрăвăн. Пирĕн хушăра та яланах ҫамрăк чĕреллĕ, яш утăллă, питĕ ăслă, нумай ҫул хушши врач пулса ĕҫленĕ, шкулта вĕренекен ачасене шахматла выляма вĕрентсе республика чемпионĕсем хатĕрленĕ, шкул умĕнчи картлашкисене хыҫа хăварса васкакан ҫын пур. Ку вăл- ачасем чĕререн хисеплекен Дмитриев Самуил Дмитриевич! Тăвăллăн алă ҫупса кĕтсе илер-ха ăна! Сăмах Самуил Дмитриевича.

Ҫак ырă кăмăллă ҫын кăҫал ҫулла 85 ҫул тултарчĕ. Ăна пурте тăвăллăн алă ҫупса саламлатпăр! Чечек ҫыххи парнелетпĕр!

**Пурте:** Саламлатпăр! Саламлатпăр! Саламлатпăр!

**Ертсе пыракан:** Ăшă саламсем тата тепĕр пултаруллă ҫын валли янăрĕҫ. Спортсмен, юрăҫă, композитор, пирĕн тăван шкул гимнĕн авторĕ, ял ҫынни, саккуна ҫирĕп пăхăнма вĕрентекен. Кам-ши вăл? Ачасем тĕрĕс хуравларăр. Музыкăпа истори, обществознани учителĕ, Васильев Виталий Иванович, вăл ҫурла уйăхĕнче 55 ҫул тултарчĕ. Салам сăвви ун валли:

**Ăшшăн Сире саламлатпăр!**

**Ҫуралнă кун!Ун ячĕпе**

**Ыр сăмахсем Сире калатпăр**

**Савса Сире чун-чĕререн!**

**Ăш туйăм пултăр чĕрере,**

**Ыр сывлăхпа ҫÿрĕр ялан,**

**Йăл-кулă ҫиҫтĕр питĕрте-**

**Ватлăх ҫитнишĕн ан кулян!**

**Юрла, ташла, саккуншăн тăр!**

**Чун туйăмĕ ҫапла хушать!**

**Вăй-хал ҫукки хыҫа халь юлтăр!**

**Спортсмен Виталий ав чупать.**

**Телей Сире йăтайми,**

**Мăнуксем –ытарайми.**

**Мăшăр пултăр юнашар-**

**Пурнăҫ вара кичем мар! САЛАМЛАТПĂР!!!**

**Ертсе пыракан:** Паянхи пĕрремĕш шăнкăрав уявне ытларах чăтăмсăррăн кĕтеҫҫĕ пĕрремĕш хут шкула килекен ачасем. Вĕсене шкул умĕнчи картлашка ҫине хăйсен вĕрентекенĕпе Андреева Нина Петровнăпа хăпарма ыйтатпăр**.(ҫав вăхăтра «Песенка первоклассника» юрă янăрать)*(1-мĕш класа килнĕ ачасем сăвăсем калаҫҫĕ, 11-мĕш класс ачисем вĕсене парнесем параҫҫĕ)***

**Ертсе пыракан:** Ҫак ачасене пĕрремĕш хут вулама, ҫырма, шутлама вĕрентме хăй аллине йышăнакан учителе Андреева Нина Петровнăна сăмах паратпăр. Вăл нумай ҫул хушши ачасене ăс-тăн парса пурнăҫ ҫулĕ ҫине тăма пулăшать.**(Ачасене пĕрремĕш учитель саламлать)**

**Ертсе пыракан:** Ҫак ачасем пирĕн шкулта парта хушшине ларма хатĕр-ши? Вĕсене валли шкул лотерейи ирттерес терĕмĕр. Кашни ачан номер пур. Мана пулăшакан номер туртса кăларать, ҫав номерпе килĕшÿллĕн сире валли парне пулĕ!**(Хаваслă юрă янăрать)**

**1-Шар аллуна эс тытсан**

**Вĕҫсе ҫитĕн Крым таран! (ШАР)**

**2-Бантик, бантик пит хитре,**

**Ларĕ сан пуҫу ҫине!(БАНТИК)**

**3-Шкулта пит хитре ҫырма**

**пултăр ручка халь сана!(РУЧКА)**

**4-Хĕрсене ҫÿҫрен туртма**

**Кирлĕ перчетке сана!(ПЕРЧЕТКЕ)**

**5-Уявпа салам паян**

**Чечек ҫыххи эс туян!(ЧЕЧЕК ҪЫХХИ)**

**6-Ир те каҫ, ир те каҫ**

**Вĕренÿ ҫинчен калаҫ!(ТУТА ŸКЕРНĔ ХУТ)**

**7-Урамра, тулта, пÿртре**

**Бахил тăхăнса ҫÿре!(БАХИЛЫ)**

**8-«Иккĕсене» хăвалама**

**Кирлĕ хулă халь сана!(БАНТИКПА ИЛЕМЛЕТНĔ ХУЛĂ)**

**9-Ÿссе ҫитсен авланма**

**Укҫа парăп халь сана!(УКҪА СУВЕНИР)**

**10-Эс крутой пацан паян**

**Шкул хуҫипе ал тытан!(ШКУЛ ДИРЕКТОРĔПЕ АЛĂ ТЫТНИ ТАТА УНРАН ПАРНЕ ИЛНИ)**

**11-Ÿссен пулăн эс швея**

**Ак пĕр пачка йĕп сана!(1 ПАЧКА ЙЕП)**

**12-Апчху! тесе ан кала,**

**Шăл пĕрмай эс сăмсуна­!(СĂМСА ТУТРИ)**

**13-Витамин кирлĕ пĕрмай,**

**Ҫи эс груша ÿснĕ май!(ГРУША)**

**14-Шăлсем пит ыратнă чух,**

**Ҫĕр канфет чăмла ун чух!(КОНФЕТ)**

**15-Тасарах шкулта пулма**

**Ил салфетка аллуна!(САЛФЕТКА)**

**16-Машинпа эс кашни кун**

**Лартса кил мана,Антун!(МАШИНА ВЫЛЯМАЛЛИ)**

**17-Вăй-хал пултăр иксĕлми**

**Ҫи пĕрмай эс панулми!(ПАНУЛМИ)**

**Учителе!**

**Иксĕлми вăй-хал сире**

**кирлĕ пулĕ ҫак ĕҫре!**

**Нумай ҫийĕр витамин,**

**Пулмĕ сирĕн холестерин!(ПĔР ПАКЕТ ПАНУЛМИ, ГРУША, ВИНОГРАД)**

**Ертсе пыпакан:** Шкул ачисем! Ăҫта эсир! Аллусене ҫĕклĕр-ха!Антарăр!Ҫĕклĕр!Антарăр!Сире, ҫуллахи ҫĕртме, утă, ҫурла уйăхĕсенче ҫуралнă ачасене алă ҫĕклеме ыйтатпăр, саламлатпăр, вĕренÿре ăнăҫу сунатпăр!

Ҫак уйăхсенче ҫуралнă вĕрентекенсем те алă ҫĕклĕр-ха! Сире те саламлатпăр! Ĕҫре вăй-хăват, сывлăх сунатпăр!

**Ертсе пыракан:** Ҫĕр планета ҫинче кашни ҫын валли мирлĕ пурнăҫ пултăр! Пурте пĕрле «Пусть всегда будет солнце!»юрра юрлăпăр

1-мĕш класа килекен ачасем валли пы-ысăк парне хатĕрлерĕмĕр.(11 кл.ачисем пысăк, хĕрлĕ лентăпа илемлетнĕ коробка йатса тухаҫҫĕ, 1 кл. ачисем лентăна касса уҫаҫҫĕ те коробкăран шăнкăрав тумĕ тăхăннă хĕр ача тухать:

**ШĂНКĂРПИ**: Салам, ачасем! Сире курма хавас! Ман сасса кĕтсе ывăнтăр пуль!

**Янра, йĕс шăнкăрав, янра!**

**ачасене шкула чĕнсе!**

**Янра, йĕс шăнарав, янра!**

**Шкул ывăннă пире кĕтсе!**

.

Халĕ пĕрремĕш шăнкăрав янраттарма та вăхăт ҫитрĕ.Кунта пухăннисемшĕн шăнкăрав сасси Пĕлÿ тĕнчине кĕме пулăшакан пĕрремĕш йыхрав пултăр. Вăл ҫĕнĕ вĕренÿ ҫулĕ пуҫланнине систертĕр, малалла вĕренме илĕрттĕр!

**Пĕрремĕш шăнкăрава пама 11 кл. вĕренекен яш качча­­\_\_\_\_\_\_\_\_\_\_\_\_тата 1-мĕш класа килекен пĕчĕк хĕр пĕрчине \_\_\_\_\_\_\_\_\_\_\_\_\_\_ирĕк паратпăр.**

**Янра, йĕс шăнкăрав, янра!**

**ачасене шкула чĕнсе!**

**Янра, йĕс шăнарав, янра!**

**Шкул ывăннă пире кĕтсе!**

**Уяв ячĕпе пурне те!**

**Ертсе пыракан:** Халĕ пурне те кăҫалхи вĕренÿ ҫулне пуҫлама пĕрремĕш класс сехечĕсене чĕнетпĕр.

**(Ертсе пыракан хăнасене, ашшĕ-амăшĕсене, шкул ачисене ертÿҫисемпе класăн-класăн шкула кĕме чĕнет)**

**Хушса калани: уяв сценаринче усă курнă сăвăсем пурте авторăн**